**ΒΙΒΛΙΟ Β΄,ΚΕΦΑΛΑΙΟ 2, ΠΑΡΑΓΡΑΦΟΙ 1-4/16-23**

Αφού ο Λύσανδρος τακτοποίησε τα πράγματα στη Λάμψακο, κατευθύνθηκε με τα καράβια του προς το Βυζάντιο και τη Χαλκηδόνα. Οι κάτοικοι τον υποδέχτηκαν, αφού άφησαν να φύγουν, ύστερα από συμφωνία, οι αθηναϊκές φρουρές. Εκείνοι εξάλλου που είχαν προδώσει στον Αλκιβιάδη το Βυζάντιο κατέφυγαν πρώτα στον Πόντο και αργότερα στην Αθήνα και έγιναν Αθηναίοι πολίτες. Ο Λύσανδρος και τις αθηναϊκές φρουρές και όποιον άλλο Αθηναίο έβρισκε κάπου τους έστελνε στην Αθήνα, παρέχοντας ασφάλεια μόνο σε κείνους που ταξίδευαν για εκεί(με προορισμό δηλαδή την Αθήνα) και όχι για άλλο μέρος, γιατί ήξερε ότι όσοι πιο πολλοί συγκεντρώνονταν στην πόλη και τον Πειραιά, τόσο γρηγορότερα θα παρουσιαζόταν έλλειψη τροφίμων. Και αφού άφησε αρμοστή στο Βυζάντιο και στη Χαλκηδόνα το Σθενέλαο το Λακεδαιμόνιο, ο ίδιος γύρισε πίσω στη Λάμψακο και επισκεύαζε τα καράβια του.

Όταν έφτασε η Πάραλος τη νύχτα (στον Πειραιά), διαδόθηκε και στην Αθήνα η είδηση της συμφοράς, και από τον Πειραιά ο θρήνος μέσα από τα Μακρά Τείχη έφτανε στην πόλη, αναγγέλλοντας ο ένας στον άλλο (τη συμφορά της ήττας)ˑγι΄αυτό εκείνη τη νύχτα κανένας δεν κοιμήθηκε, επειδή θρηνούσαν όχι μόνο αυτούς που χάθηκαν αλλά πολύ περισσότερο τους εαυτούς τους, γιατί πίστευαν ότι θα πάθουν τα ίδια με εκείνα που αυτοί έκαναν στους κατοίκους της Μήλου, που ήταν άποικοι των Αθηναίων, όταν τους υπέταξαν ύστερα από πολιορκία, και στους κατοίκους της Ιστιαίας και της Σκιώνης και της Τορώνης και της Αίγινας και σε πολλούς άλλους Έλληνες. Την άλλη μέρα κάλεσαν το λαό σε συνέλευση, στην οποία αποφάσισαν να φράξουν με χώμα τα λιμάνια, εκτός από ένα, να επισκευάσουν τα τείχη, να τοποθετήσουν φρουρές και να πάρουν όλα τα απαραίτητα μέτρα για την πόλη με τη σκέψη ότι πρόκειται να πολιορκηθεί.

Ενώ η κατάσταση ήταν τέτοια, ο Θηραμένης είπε στη συνέλευση του λαού ότι, αν θελήσουν να τον στείλουν στο Λύσανδρο, θα γυρίσει πίσω ξέροντας τι από τα δύο(συμβαίνει): οι Λακεδαιμόνιοι επιμένουν στο ζήτημα της κατεδάφισης των τειχών, επειδή θέλουν να υποδουλώσουν την πόλη, ή για να έχουν κάποια εγγύηση. Κι αφού τον έστειλαν, έμεινε κοντά στο Λύσανδρο περισσότερο από τρεις μήνες περιμένοντας πότε οι Αθηναίοι θα ήταν πρόθυμοι, επειδή θα τους είχαν λείψει εντελώς τα τρόφιμα, να δεχτούν οτιδήποτε θα τους πρότεινε κάποιος. Αφού λοιπόν επέστρεψε τον τέταρτο μήνα ( στην Αθήνα), ανέφερε στη συνέλευση του λαού ότι ο Λύσανδρος μέχρι τότε τον κρατούσε, ενώ μετά τον διέταξε να πάει στη Λακεδαίμονα, γιατί (ο Λύσανδρος του είπε) ότι δεν ήταν στη δική του εξουσία να απαντήσει στα όσα (ο Θηραμένης) τον ρωτούσε, αλλά στην εξουσία των εφόρων. Ύστερα από αυτά εκλέχτηκε μαζί με άλλους εννέα, να πάει πρεσβευτής στη Λακεδαίμονα με απόλυτη πληρεξουσιότητα.

Παράλληλα ο Λύσανδρος έστειλε στους εφόρους, μαζί με άλλους Λακεδαιμονίους, τον Αριστοτέλη, που ήταν Αθηναίος εξόριστος, για να τους ενημερώσει ότι στο Θηραμένη είχε δώσει την απάντηση ότι μόνο εκείνοι είχαν την εξουσία να αποφασίζουν για πόλεμο και ειρήνη. Όταν λοιπόν ο Θηραμένης και οι άλλοι απεσταλμένοι έφτασαν στη Σελλασία και τους ρώτησαν για ποιο λόγο είχαν έρθει, αυτοί αποκρίθηκαν (ότι είχαν έλθει) ως απόλυτοι πληρεξούσιοι για να συνάψουν ειρήνη, τότε οι έφοροι έδωσαν εντολή να τους καλέσουν στη Σπάρτη. Όταν (οι απεσταλμένοι των Αθηναίων)έφτασαν (στη Σπάρτη), (οι έφοροι) συγκάλεσαν συνέλευση. Στη συνέλευση αυτή και άλλοι πολλοί Έλληνες, προπάντων όμως οι Κορίνθιοι και οι Θηβαίοι, είχαν αντιρρήσεις και πρότειναν να μη συνθηκολογήσουν με τους Αθηναίους αλλά να καταστρέψουν εντελώς την πόλη τους

Οι Λακεδαιμόνιοι ‘όμως δήλωσαν ότι δε θα καταστρέψουν μια ελληνική πόλη η οποία είχε προσφέρει μεγάλες υπηρεσίες την εποχή που πολλοί σοβαροί κίνδυνοι είχαν απειλήσει την Ελλάδα, δέχονταν όμως να συνάψουν ειρήνη με τον όρο (οι Αθηναίοι) αφού γκρεμίσουν τα Μακρά Τείχη και τα τείχη του Πειραιά και παραδώσουν όλα τους τα πλοία εκτός από δώδεκα και να δεχτούν την επιστροφή των εξορίστων έχοντας τους ίδιους εχθρούς και φίλους με τους Λακεδαιμόνιους, να τους ακολουθούν και στη στεριά και στη θάλασσα(να εκστρατεύουν μαζί τους).Ο Θηραμένης και οι απεσταλμένοι που τον συνόδευαν γύρισαν πίσω στην Αθήνα με αυτούς τους όρους. Καθώς έμπαιναν στην πόλη, τους περικύκλωσε πολύς κόσμος, επειδή όλοι φοβούνταν μήπως είχαν γυρίσει άπρακτοι, γιατί δεν ήταν πλέον δυνατόν να καθυστερήσουν άλλο, επειδή πολλοί ήταν εκείνοι που πέθαιναν από την πείνα.

Την άλλη μέρα οι πρέσβεις ανακοίνωσαν τους όρους με τους οποίους οι Λακεδαιμόνιοι θα δέχονταν να συνάψουν ειρήνη. Εκ μέρους των πρέσβεων πήρε το λόγο ο Θηραμένης και είπε ότι πρέπει να δεχτούν τους όρους των Λακεδαιμονίων και να γκρεμίσουν τα τείχη. Μερικοί είχαν αντιρρήσεις, οι περισσότεροι όμως τον επιδοκίμασαν και αποφασίστηκε να δεχτούν την ειρήνη. Μετά από αυτά ο Λύσανδρος κατέπλευσε στον Πειραιά, οι εξόριστοι γύρισαν από στην πατρίδα τους και (όλοι) με μεγάλο ζήλο άρχισαν να γκρεμίζουν τα τείχη κάτω από τον ήχο των αυλών που έπαιζαν οι αυλητρίδες, γιατί πίστευαν ότι η ημέρα εκείνη ήταν η αρχή της ελευθερίας για την Ελλάδα.